section_heading: Obnova demokracije
paragraph_text: Bivši strateg Trazibul koji se nalazio u emigraciji u Tebi, skupio je odred od 70 prognanika i osvojio Filu, utvrđeno mjesto u blizini Dekeleje. Ta je akcija alarmirala tirane, te su oni krenuli protiv Trazibula sa svih svojih 3.000 hoplita. Odbijeni kod filske utvrde, vratili su svoju vojsku u Atenu, a protiv ustanika uputili su spartanski odred. Trazibulove snage su u međuvremenu već bile narasle na 700 ljudi. Iznenadnim napadom na Spartance Trazibul im je zadao velike gubitke i krenuo je na Pirej. Dolaskom novih dragovoljaca njegove su postrojbe već dosegle 1.000 ljudi. Brzo napredovanje ustanika i masovan prijelaz običnih građana na njihovu stranu jasno su ukazali na nestabilnost tiranije. Oligarsi su stoga odlučili pobrinuti za odstupnicu prije nego bude kasno: popisali su sve stanovnike Eleusine, a zatim su sve njih uhitili i pogubili s ciljem da se mogu skloniti i utvrditi u Eleusini.